Geng: Pengembaraan Bermula

Plot

Stesen televisyen LCTV bersiaran langsung dari Kampung Durian Runtuh untuk meliputi kejadian kecurian durian yang ganjil. Tok Dalang muncul di kaca TV untuk menceritakan fasal "Hantu Durian" yang menggerunkan penduduk kampung. Di Kuala Lumpur, Badrol, cucu Tok Dalang, bersama kawannya Lim menonton telatah datuknya, kebetulan mereka bersiap sedia untuk menziarahinya pada hari keesokannya.
Pada pagi keesokan, Badrol dan Lim bertolak ke Kampung Durian Runtuh dengan menaiki bas, tetapi bas rosak di tengah jalan, walaupun cuma 5 km dari kampung. Mereka berdua terpaksa berjalan kaki (Lim pula dibebani beg yang berat diisi barang-barang yang tidak penting) sehingga tibanya lori Pak Mail dan Singh. Dalam lori, Pak Mail menceritakan misteri Hantu Durian kepada kedua-dua pemuda ini.
Setibanya di kampung, mereka bertemu dengan Muthu untuk bertanya jalan. Muthu menyuruh si kembar Upin dan Ipin yang asyik mengacaunya, agar menemani Badrul dan Lim ke sana, diikuti sekali oleh Ros, kakak kepada Upin dan Ipin.
Setibanya di rumah Tok Dalang, selepas berehat sejenak, mereka mencuba motosikal yang diletak di kawasan rumah Tok Dalang. Lagak mereka meriuhkan suasana sepanjang jalan-jalan kampung, sehingga mereka bertembung dengan Rajoo dan Sapy, menyebabkan alat radio Rajoo tercicir ke dalam air. Rajoo mengugut mereka untuk menggantikan radionya yang rosak itu, jadi Lim terpaksa berjanji untuk menyerahkan pemain CDnya kepada Rajoo pada keesokan hari.
Pada waktu malam, Tok Dalang menceritakan lagi misteri Hantu Durian kepada Badrol dan Lim. Ketika waktu tidur, Lim tercari-cari tandas tetapi tidur balik gara-gara perasaan ngeri, memandangkan bilik tandas tidak sebumbung dengan rumah.
Bermulanya hari yang baru, Tok Dalang memesan Rajoo agar membawa Badrol dan Lim ke dusunnya dengan menaiki kereta lembu yang ditarik oleh Sapy. Dalam perjalanan, Rajoo menunjuk-nunjukkan bakat bercakap dengan haiwan, Upin dan Ipin menaiki kereta sambil diawasi Ros, dan seluruh kampung menyanyi lagu "Damai" sambil menari untuk meraikan kedamaian masyarakat desa. Setibanya di dusun, Badrol dan Lim menunggu buah durian gugur. Sayangnya apabila kedengaran durian gugur, buah-buah itu dicuri makan dengan begitu pantas.
Ketika Badrol dan Lim menyiasat fenomena ini, Upin, Ipin dan Rajoo merayau-rayau pula. Di dalam hutan mereka bertemu dengan sesuatu makhluk kecil berbulu merah putih yang aneh dan seolah-olah boleh bertutur dalam bahasa seakan manusia. Mereka mengejar-ngejar mahkluk itu jauh ke dalam hutan yang tidak biasa mereka alami, sambil membahayakan diri mereka. Rajoo menterjemahkan kata-kata makhluk itu dan daripada itulah diketahui namanya "Oopet". Badrol, Lim dan Ros sempat mencari mereka, tetapi akibatnya mereka berenam sesat di hutan.
Hari sudah senja, dan orang-orang tua di kampung mula risau dengan anak cucu masing-masing. Maka Tok Dalang, Mak Uda dan Muthu melancarkan operasi pencarian. Sementara itu enam sekawan kelihatan terpaksa bermalam di tengah hutan. Lim sakit perut lagi, dan terpaksa berpisah dari budak-budak kampung untuk berkumuh sambil ditemani Badrul. Tiba-tiba muncul dua ekor raksasa berkepala tengkorak kerbau mengejar mereka berenam, menyebabkan budak bandar terpisah dari budak kampung.
Oopet membawa Ros, Rajoo, Upin dan Ipin ke dalam kawasan kelam untuk berteduh, tetapi diancam pula oleh seekor ular tedung raksasa dan sekawan lintah gergasi. Apabila mereka selamat lagi, Oopet mendapat ruang untuk menceritakan asal-usulnya. Dalam sedutan imbas kembali, Oopet dan ibunya tinggal di sebuah dunia berlainan yang penuh warna-warni. Ketika mengejar serangga yang serupa kupu-kupu, Oopet melalui gerbang ke dunia kita lalu bertembung dengan raksasa tengkorak dalam suasana yang kelam dan ngeri. Ibunya datang untuk melindunginya tetapi diculik oleh raksasa tersebut.
Tak lama kemudian, mereka berempat menyedari selama ini Badrol dan Lim diculik oleh raksasa tengkorak tersebut, yang rupa-rupanya adalah Singh yang menyamar! Singh membantu Pak Mail menyimpan rahsia iaitu makhluk besar luar biasa, iaitu ibu Oopet, untuk dijual. Oleh itu, anak-anak kampung bertungkus-lumus untuk menyelamatkan Badrol dan Lim dan juga ibu Oopet. Apabila Pak Mail menyedari perkara ini, maka timbullah huru-hara apabila dia dan konco-konconya Singh dan Sally bertarung dengan Oopet dan keenam-enam budak itu.
Di tengah perbalahan, ibu Oopet menyaksikan anaknya pengsan lalu bertukar menjadi gergasi dan garang dan menyerang sesiapa sahaja di perkarangan rumah Pak Mail. Di samping mengerjakan Pak Mail dan konco-konconya, ibu Oopet juga bertembung dengan ular tedung raksasa. Dalam saat-saat genting, Oopet kembali sedar lalu bergegas untuk memberi dorongan kepada ibunya dan meredakan keadaan. Ular tedung itu berjaya ditewaskan.
Sudah tiba masanya Oopet bepisah dengan rakan-rakan manusianya kerana ibunya menegah manusia untuk datang ke dunia asal dua makhluk beranak ini. Akhirnya keenam-enam budak ditemui orang tua mereka, dan mulai saat itu, enam sekawan menggelar diri mereka satu "geng".
Pak Mail dan Singh pula termasuk ke dalam alam Oopet. Awalnya mereka menyangka diri mereka bernasib baik kerana banyaknya hasil buruan, tetapi mereka tidak diundang oleh penduduk alam tersebut.Kemungkinan bahawa mereka berdua dibunuh oleh ibu Oopet

Makhluk ganjil

Oopet (disuarakan oleh Ida Rahayu Yusoff) ialah seekor makhluk ganjil yang ditemui di dusun Tok Dalang. Ia berasal dari suatu dimensi lain yang boleh dimasuki melalui suatu gerbang ajaib. Dia berada di dunia manusia secara tidak sengaja dan selalu mencuri durian yang menyerupai buah kegemarannya di dunia asalnya. Begitu pantas pergerakan Oopet sehingga menyebabkan penduduk kampung percaya wujudnya "Hantu Durian". Ibunya ditangkap oleh kumpulan Pak Mail yang hendak menjual makhluk istimewa tersebut, oleh itu dia bersama Badrol, Lim, Rajoo, Ros, Upin dan Ipin berusaha menyelamatkan ibunya.
Di samping itu, terdapat juga seekor ular tedung besar dan sekawan lintah gergasi di bawah tanah. Ada juga dua ekor "raksasa" berupa tengkorak dan berduri, yang rupa-rupanya adalah konco-konco Pak Mail yang menyamar. Oleh itu, "Hantu Durian" yang digeruni penduduk Kampung Durian Runtuh ini sebenarnya merupakan manifestasi lebih dari satu hidupan: potongan durian yang halus sebenarnya merupakan kerja Oopet, sementara wajah "mengerikan" yang diceritakan Tok Dalang mungkin antara raksasa-raksasa lain ataupun konco-konco Pak Mail yang menyamar, yang diperlihatkan sepanjang filem.

Penerbitan

Filem Geng ini memakan masa dua tahun, belanja sebanyak RM 4.7 juta dan 40 orang juruanimasi tempatan untuk disiapkan. Pengarahnya Mohd Nizam Abdul Razak membandingkan belanja filem ini dengan filem animasi Barat yang menelan "kos sekitar RM15 juta hingga RM40 juta" dan "lebih kurang 130 hingga 150 juruanimasi". Katanya, "Sekalipun kos tidak sehebat filem animasi barat, filem animasi Geng tetap mempunyai kekuatannya dari segi adunan elemen seram, seram ngeri (saspens), dramatik dan lucu yang semuanya dapat dirasai menerusi kesan bunyi dan suara yang mantap. Sokongan padu penonton tempatan sangat diperlukan kerana filem ini dihasilkan dengan daya kreativiti karyawan muda tanah air. Menerusi filem animasi dihasilkan ini, kami berharap ia dapat menarik minat lebih ramai pelabur untuk membiayai kos penerbitan filem animasi tempatan pada masa depan."
Pengarah Urusan Les' Copaque Production, Burhanuddin Md Radzi, menceritakan bahawa perancangan untuk menerbitkan filem itu bermula ketika Mohd Nizam dan dua rakannya iaitu Muhammad Usamah Zaid and Mohd Safwan Ab Karim bertemu dengannya dan menyuarakan impian mereka untuk menghasilkannya. Menyentuh strategi penjimatan kos, katanya, "Semua peralatan seperti komputer hanya dibeli di Plaza Low Yat dan mereka (karyawan muda) juga mengubahnya menjadi sistem sendiri. Selain itu, pihak kami mendapat bantuan dan sokongan MDeC, Mimos Bhd dan MOSTI". Pembikinan filem ini menggunakan dua perisian penting termasuk Maya dan MentalRay selain proses animasi pertama yang menggunakan teknik perkomputeran grid dibekalkan MIMOS. Kata Nizam, “Perkakasan berjuta-juta ringgit oleh Mimos memberi peluang kepada kami melakukan teknik render yang mengurangkan masa pembikinan animasi 3D kerana kebiasaannya ia mengambil tempoh lebih setahun. Namun, melalui perkomputeran grid, tempoh masa terbabit berjaya dikurangkan ke enam hingga lapan bulan saja yang secara tidak langsung menjimatkan kos operasi.”
Filem Geng asalnya disiapkan pada Ogos 2008 berukuran 108 minit panjangnya, lalu ditayangkan secara khusus kepada penonton jemputan yang terdiri daripada pihak MDeC, Finas, Mimos, RTM, Media Prima, Astro dan para wartawan, tetapi dikurangkan hingga 90 minit untuk tontonan umum atas nasihat FINAS demi kepuasan pihak pawagam. Pada masa yang sama, para kakitangan cuba menyiapkan siri baru Upin & Ipin tepat mengikut jadual yang ditetapkan, maka sedikit menjejaskan perancangan untuk filem Geng. Pihak Les' Copaque menyediakan lima gelendong filem Geng yang asli, tiga daripadanya dihantar ke syarikat Kantana Group di Bangkok, Thailand untuk menjalani proses adunan bunyi. Gelendong pertama yang dipulangkan dari Kantana cuma mengalami adunan audio kasar, dan dihantar ke Lembaga Penapisan Filem untuk dikaji kandungannya. Pada akhir bulan November 2008, pihak Les' Copaque memaklumkan mereka sudah menerima kelulusan dari LPF tanpa potongan dan diberi kebenaran untuk menayangkan filem ini oleh FINAS.

Ulasan

Ulasan pengkritik filem juga tidak kurang hebatnya. Ulasan di laman sesawang gua.com.my (15 Januari, daripada pratonton akhbar) memuji "jalan ceritanya berlapis dan berisi walaupun menghiburkan pada permukaannya", "watak boleh percaya dan berwarna-warni", "arahan dan persembahan dialog yang cukup bernyawa sekali oleh barisan pelakon suara kecil" dan "jelas usaha gigih serta dedikasi terhadap kraf pengisahan dan penggambaran Les' Copaque Production...memperagakan mutu kerja yang sangat terperinci dan tiada ralat yang dilepaskan begitu sahaja". Ulasan dalam seksyen Z! Berita Harian (14 Februari) menyanjung filem ini kerana "mempunyai jati diri, terutama dalam memaparkan budaya ketimuran", di samping "berjaya menyajikan kualiti yang diharapkan," sekalipun kos pelaburan agak rendah berbanding filem animasi Barat.
Pihak Les' Copaque cuba berunding dengan pihak pawagam untuk melanjutkan tayangan Geng serta memastikan ruang tayangan yang cukup, selepas didapati ruang tayangan filem ini dikurangkan begitu banyak berikutan tamatnya tempoh Syarat Wajib Tayang untuk filem tempatan. Akhirnya, tayangan Geng dilanjutkan sehingga lapan minggu, termasuk sekali musim cuti sekolah.

Tayangan media

Geng: Pengembaraan Bermula dikeluarkan dalam bentuk DVD "Edisi Istimewa" pada musim perayaan September 2009. DVD edaran syarikat Music Valley ini disertakan sari kata bahasa Inggeris dan Cina dan dipasarkan pada harga RM 35.90. Fasa pertama penjualan DVD Geng yang bermula dua minggu sebelum Aidilfitri dilaporkan berjaya mencecah 60,000 salinan. Sungguhpun demikian, DVD Geng tidak terlepas dari ancaman cetak rompak yang agresif. Telah didedahkan bahawa pencetak rompak menyamarkan salinan cetak rompak filem ini dalam bungkusan yang seiras dengan bungkusan salinan asli sehingga sukar dibezakan oleh pembeli, di samping memasarkannya pada harga sedikit rendah. (Sebenarnya, bezanya terdapat pada hologram KDNK yang terpakai, ketiadaan sijil LPF dan tiadanya juga poster percuma yang disertakan dalam edisi istimewa.) Sehubungan itu, pihak Les Copaque telah melaporkan kepada polis dan Cyber Security Malaysia mengenai kegiatan pindah turun filem Geng secara haram di Internet.
Geng: Pengembaraan Bermula disiarkan di televisyen buat julung kalinya oleh dua saluran pada hari yang sama iaitu 10 Disember 2009, mulai dengan Disney Channel pada jam 7.30 malam, diikuti TV9 pada jam 8.30 malam. Mengikut kaji selidik AGB Nielsen, siaran Geng di TV9 ditonton oleh kira-kira 2.45 juta penonton, menjadikannya rancangan TV yang paling ramai penontonnya di saluran ini sepanjang tahun 2009.

Pemasaran antarabangsa

Brunei Darussalam menjadi pasaran luar pertama yang menayangkan filem Geng di pawagam sekitar bulan Jun, tetapi menurut pengarah Nizam Razak, sambutannya "kurang memberangsangkan".
Nizam bagi pihak Les' Copaque Production mengesahkan filem Geng dijadualkan tayangan umumnya di kira-kira 50 buah pawagam Indonesia mulai 16 September 2009, di samping mengharapkan filem ini turut dibuka di pawagam Singapura. Filem ini sebenarnya diadakan tayangan perdana di Bioskop Blitzmegaplex sempena Festival Filem Untuk Kanak-Kanak Antarabangsa, Indonesia, di mana filem ini berjaya merangkul Anugerah Pilihan Penonton.
Sehubungan itu, hasil usahasama dengan syarikat KEN Films dan Indiatales, filem Geng dijangka ditayangkan di India pada 27 Ogos 2010, setelah menjalani tayangan tertutup khusus untuk pengilang, pengedar dan wartawan di negara itu pada 26 Jun, dalam bentuk alih suara dalam beberapa bahasa tempatan termasuk Hindi dan Tamil. Inilah filem Malaysia pertama yang mendapat tayangan umum di pawagam India. Versi bahasa Hindi mengalami beberapa perubahan nama watak, iaitu Badrol menjadi Badru, Lim menjadi Chetan, dan Kampung Durian Runtuh menjadi Balipur.
Tambahan pula, pihak LCP mengaku menerima tawaran daripada syarikat dari Korea Selatan dan Amerika Syarikat untuk mengalih suara dan menayangkan filem ini di negara masing-masing.